Dózy, pyžamá a milión pohárov. Tieto veci doma škrečkujete už roky, ale nemáte to srdce ich vyhodiť
Vydané 4.8.2017 o 15:05
A potom sa čudujete, že v byte nemáte na nič miesto.
Leto je ideálne na veľké upratovanie a povyhadzovanie zbytočností z bytu. Tieto veci skladujeme doma všetci a pritom patria len na jedno miesto: do koša.
Šálky
Ste maniak. Máte ich viac než dosť, vypadávajú zo skrinky a stále vám nie je dosť. Okrem toho vám chýba aj zdravý úsudok. Aj napriek tomu, že máte šálku na malú a veľkú kávu, halloweensku, vianočnú, valentínsku, veľkonočnú, letnú, šálku s menom a znamením zverokruhu, priznajte sa, že používate len jednu a tú istú. Možno je načase začať sa tých ostatných postupne zbavovať.
Staré deky
Máte ich možno dve či tri. Vôbec však nepoužívate napríklad tie, pri ktorých ste to neodhadli a až doma ste zistili, že "hryzú". A tak len stoja a stoja, alebo ich za trest dostane návšteva, ktorá je príliš zdržanlivá na to, aby sa ozvala, že je tá deka úplne hnusná.
Pyžamá
Krásne predstavy našich mamičiek o tom, že na spanie budeme v zime používať mäkkučké flanelové pyžamko, zruinovali teploty dnešných zím. Keď má človek v byte celoročne dvadsať stupňov (dnes napríklad 35), stačí mu jedno flanelové pyžamo pre istotu, keď sa pôjde lyžovať, no určite ich nepotrebuje päť. Navyše, väčšina z nás aj tak spáva v starých, síce vyťahaných, ale veľmi obľúbených tričkách, takže vlastniť pyžamo akéhokoľvek druhu je v podstate zbytočnosť.
Laky na nechty
Solídna zbierka lakov všakovakých farieb, ktorá vznikala pár rokov, mala byť zredukovaná po tom, ako sa väčšina z nich nedá ani len otvoriť a tie ktoré sa dajú sú tak husté, alebo naopak už vysušené, že sú prakticky nepoužiteľné. Pri pohľade na ne sa na to buď vykašlete, alebo zájdete do salónu.
Baliace papiere
Farebné či vianočné, tie, ktoré aj tak nikdy nepoužijete, pretože vždy pri balení darčekov preklínate každú neforemnú vec, ktorú sa snažíte zabaliť. Už dávno ste sa naučili pri kúpe darčeka rovno kúpiť aj darčekovú tašku.
Magnetky
Nemáte niekedy pocit, že jedinou funkciou magnetky je snažiť sa udržať na chladničke tak dlho, ako sa len dá? Tie, ktoré mali šťastie a neobili sa už pri prevoze domov, na to síce majú nejakú tú šancu, no pokiaľ to nie je spomienka na nejaké jedinečné miesto, je úplne zbytočná. Načo sú vám na chladničke 3 magnetky z Bulharska?
Oblečenie, ktoré už vyšlo z módy
Alebo ste vy vyšli z jeho veľkosti.
Ak ste do tých nohavíc za posledné tri roky neschudli, vaša spoločná budúcnosť nie je vôbec ružová. Netrápte okolie ani seba a povyhadzujte všetko, do čoho sa už nezmestíte.
Krájač na pizzu
Hodinka pravdy. Koľkokrát ste skutočne použili krájač na pizzu? Vždy vám predsa príde už nakrájaná, takže ho nestihnete použiť, ani keby ste to skutočne chceli.
Plastové dózy (10+)
Po prvé, teplé jedno z plastu nechutí veľmi vábivo. Po druhé, máte ich určite priveľa. Takže všetky vyhádzať, vrátiť mamke, babke, nech si s nimi robia čo chcú a vymeniť za dve tri sklenené nádoby, do ktorých môžete odložiť aj práve uvarené jedlo a zobrať si ho na druhý deň do práce na obed.
Mp3 prehrávač
Spomínate si na tú vecičku, ktorú ste mali vo vrecku každé ráno cestou do školy? Teraz sa niekde váľa v prachu a vy už o ňu ledva zakopnete, no keď sa tak stane, nemáte to srdce vyhodiť ju. Váš telefón má dostatok pamäte na všetky obľúbené songy, a možno máte neobmedzený paušál so stále zapnutými dátami, ale aj tak. Čo ak náhodou, že?